Para outras páxinas con títulos homónimos véxase: Manuel Cordeiro.

**Manuel Cordeiro Lestón**, nado en Vigo o 29 de febreiro de 1928 e finado na Coruña o 10 de maio de 2012, foi un futbolista galego. Xogaba de porteiro e militou durante case toda a súa carreira no Deportivo da Coruña, onde foi suplente de Juan Acuña e Otero.

Traxectoria
-----------

Comezou a xogar ao fútbol en equipos infantís vigueses, fichando anos despois polo Atlético Matamá. Destinado en Ferrol para realizar o servizo militar, ingresou na Mariña e xogou nos torneos que alí se realizaban. Fichouno entón o Racing de Ferrol, que o cedeu na tempada 1945/46 ao Galicia, equipo da Terceira División, onde comezou a destacar. As súas actuacións chamaron a atención do Deportivo da Coruña, que o fichou a finais de agosto de 1946.

No club coruñés foi suplente de Juan Acuña durante varias tempadas. Debutou o 24 de novembro de 1946 fronte ao Sabadell na Creu Alta, aproveitando unha lesión nun ombreiro de Acuña. Xogou só 9 encontros nos seus tres primeiros anos na Coruña, e para a tempada 1949/50 foi cedido á Orensana, que militaba na Segunda División, nun intercambio polo que o tamén porteiro Pita pasou ao Deportivo. No equipo adestrado por Cuqui Bienzobas foi titular durante case toda a tempada, rematando na oitava praza final. 

De regreso no Deportivo, volveu ser suplente de Acuña, nos seus últimos anos deportivos, e máis tarde de Otero, trala retirada do histórico gardameta coruñés. Na tempada 1953/54 xogou uns meses cedido no Xuvenil, que lograría nesa campaña o ascenso á Segunda División. A tempada na que máis encontros xogou co Deportivo foi a 1954–55, disputando 14 partidos tras unha lesión de menisco de Otero. Esa tempada produciuse unha das súas actuacións máis brillantes, o 27 de marzo de 1955 en Riazor contra o Real Madrid CF, cando lle detivo un penalti a Alfredo Di Stéfano, rematando o partido con empate (3–3).

Disputou co Deportivo un total de 47 partidos oficiais en 11 tempadas. Deixou o club en 1957, fichando polo Espinho portugués, que estaba adestrado polo vedrés Alfonso Pintos, e onde coincidiu con outros futbolistas galegos como Seijas e Milucho. Volveu á Coruña en 1959, e xogou unha tempada no Xuvenil antes de retirarse en 1960.

Despois de deixar o fútbol traballou en Emesa. Faleceu na Coruña o 10 de maio de 2012, aos 84 anos.

Notas
-----

1. 1 2 3  Guillín, Pepe. ""Lestón, el meta que le paró un penalti a Di Stéfano"" (PDF) (en castelán). Arquivado dende o orixinal (PDF) o 23 de decembro de 2011. Consultado o 24 de novembro de 2021.
2. ↑  "El guardameta Lestón firmó ayer por el deportivo". *La Voz de Galicia* (en castelán). 1 de setembro de 1946. p. 7.
3. ↑  "Accidentado encuentro el jugado en la Creus Alta entre el Deportivo y el Sabadell". *La Noche* (en castelán) (7976). 25 de novembro de 1946. p. 4. Consultado o 24 de novembro de 2021.
4. ↑  "Mesa revuelta". *El Pueblo Gallego* (en castelán) (8163). 1 de setembro de 1949. p. 3. Consultado o 24 de novembro de 2021.
5. ↑  "El Deportivo sin guardameta". *El Progreso* (en castelán) (14781). 9 de febreiro de 1955. p. 4. Consultado o 24 de novembro de 2021.
6. ↑  "5 minutos de charla con Alfonso Pintos". *La Voz de Galicia* (en castelán). 9 de xullo de 1958. p. 8.
7. ↑  "Muere Manuel Cordeiro Lestón, el portero del Deportivo que le paró un penalti a Di Stefano". *La Voz de Galicia* (en castelán). 10 de maio de 2012. Consultado o 24 de novembro de 2021.

Véxase tamén
------------

### Ligazóns externas

* Datos do xogador en BDFutbol *(en castelán)*.